
                   የቤኒሻንጉል ጉሙዝ ክልል መስተዳድር ምክር ቤት

                           ልሣነ-ሕግ ጋዜጣ
የቤኒሻንጉል ጉሙዝ ክልል መንግስት ብቃት እና ሥራ አመራር ተቋምን ሥልጣን እና ተግባር ለመወሰን  በክልሉ መንግስት መስተዳድር ምክር ቤት የወጣ ደንብ ቁጥር------    /2017 ዓ.ም

መግቢያ

በክልሉ ውስጥ የሚታየውን የብቃት ክፍተት ደረጃ በደረጃ መቅረፍ የተቋማት ውጤታማነትን ለማረጋገጥ እና ለዜጎች እርካታ እና አመኔታ የሚያበረክተው አስተዋጽኦ ከፍተኛ እንደሚሆን በመታመኑ፤

በክልሉ መንግስት አደረጃጀት ውስጥ በየእርከኑ የሥራ ኃላፊነት ተሰጥቷቸው ለሚሠሩ ፈጻሚ እና አስፈጻሚ አካላት በሥራ አመራር ጉዳዮች ላይ አትኩረው የሚሰጡትን ስልጠናዎች በዘርፉ የሚካሄዱትን የጥናት፤ የምርምር እና የምክር አገልግሎት አቅርቦት ሥራዎች በተደራጀ እና ቀጣይነት ባለው መንገድ የማስተባበር እና የመምራት ስልጣን እና ተግባር ያለው መንግስታዊ አካል እንደገና በአዋጅ 208/2017 የተቋቋመ እና ስልጣን እና ተግባራቱን መወሰን አስፈላጊ ሆኖ በመገኘቱ፤
በየደረጃው ተሰማርቶ የሚያገለግል ብቁ የሰው ኃይል ማፍራት የሚቻልበትን መንገድ ለመፍጠር በሥራ ላይ ለሚገኘው የሰው ኃይል የአጭር እና የመካከለኛ ጊዜ ሥልጠናዎችን በመስጠትና፤ የጥናትና ምርምር እና የምክር አገልግሎቶችን በማድረግ እንዲሁም የሠራተኞችን ብቃት በመመዘን በክልሉ ለሚገኙ ተቋማት አጥጋቢ ውጤት የሚመዘገብበትን ምቹ ሁኔታ መፍጠር ተገቢ ሆኖ በመገኘቱ፤

በመንግስት መስሪያ ቤቶች ተሰማርቶ የሚገኘው ሠራተኛ በተሟላ የብቃት ምዘና ማረጋገጫ ሥርዓት እና የብቃት ክፍተትን በሚሞላ የስልጠና ሂደት አልፎ የተሰማራ ባለመሆኑ፤ ይህንን ሁኔታ ከስር መሠረቱ ለመቀየር ወደ መንግስት መስረያ ቤት የሚቀላቀሉ አዳዲስ ሠራተኞች ብቃታቸው ተረጋግጦ የሚቀጠሩበት፤ በስራ ላይ ያሉትም የብቃት ደረጃቸው በጥናት የሚለይበት እና ክፍተት ያለባቸው እንዲያሟሉ የሚደረግበት እንዲሁም ብቃታቸው የተረጋገጠላቸው ደግሞ በብቃታቸው መስራት የሚችሉበት ሥርዓት እውን ለማድረግ፤

የቤንሻንጉል ጉሙዝ ክልል መንግስት መስተዳድር ምክር ቤት በተሻሻለው የክልሉ ሕገ-መንግስት አንቀጽ 59 ንዑስ አንቀጽ 1 እና በተሻሻለው የክልሉ መንግስት ሠራተኞች አዋጅ  ቁጥር 208/2017 ዓ.ም አንቀጽ 17 ንዑስ አንቀጽ 2 በተሰጠው ሥልጣን መሠረት ይህን ደንብ አውጥቷል፡፡
ክፍል አንድ

ጠቅላላ ድንጋጌ
አንቀጽ 1

አጭር ርዕስ
ይህ ደንብ “የቤኒሻንጉል ጉሙዝ ክልል መንግስት የብቃት እና ሥራ አመራር ተቋምን  ሥልጣን እና ተግባር ለመወሰን የወጣ ደንብ ቁጥር ---------/2017” ተብሎ ሊጠቀስ ይችላል፡፡
አንቀጽ 2

ትርጓሜ

የቃሉ አገባብ ሌላ ትርጉም የማያሰጠው ካልሆነ በስተቀር በዚህ ደንብ ውስጥ፡-

1. “መስተዳድር ምክር ቤት” ማለት የቤኒሻንጉል ጉሙዝ ክልል መስተዳድር ምክር ቤት ማለት ነው ፤

2. “የክልሉ መንግስት” ማለት የቤኒሻንጉል ጉሙዝ ክልል መንግስት ማለት ነው፤
3.  “አዋጅ”  ማለት የክልሉ ብቃት እና ሥራ አመራር ተቋም የተቋቋመበት የተሻሻለው የክልሉ የመንግስት ሰራተኞች አዋጅ ቁጥር 208/2017 ዓ/ም ማለት ነው፡፡
4. “ቦርድ” ማለት  በአዋጁ አንቀጽ 17(1) መሰረት የተቋቋመዉን ተቋም የሚመራ አካል ነው፤

5. “ተቋም” ማለት በአዋጁ አንቀጽ17(1) መሰረት የተቋቋመውን እና በአዋጁ አንቀጽ 17 (2) መሰረት በዚህ ደንብ ስልጣና እና ተግባሩ የተወሰነው የቤኒሻንጉል ጉሙዝ ክልል መንግስት የብቃት እና ስራ አመራር ተቋም ማለት ነው፤

6. “የአጭር ጊዜ ሥልጠና” ማለት በዚህ ደንብ መሰረት ከሶስት ወር ለማይበልጥ ጊዜ የሚሰጥ ሥልጠና ነው፤

7. “የመካከለኛ ጊዜ ስልጠና” ማለት በዚህ ደንብ መሰረት ከሦስት ወር በላይ ከዘጠኝ ወር ለማይበልጥ ጊዜ የሚሰጥ ሥልጠና ነው፤

8. “የምርምር እና የምክር አገልግሎት” ማለት ሥራ አመራር ነክ በሆኑ ጉዳዮች እና የብቃት ምዘና ጥናትና ምርምሮችን ማካሄድ እንዲሁም የምክር አገልግሎቶችን ማለት ነው፤

9.  “ቢሮ” ማለት የቤኒሻንጉል ጉሙዝ ክልል መንግስት ሲቪል ሰርቪስ ቢሮ ማለት ነው፤

10.  “ብቃት” ማለት ዕውቀትን፣ ክህሎትን፣ ተነሳሽነትን፣ ሙያዊ እሴትን፣ መልካም
ባህሪይን አቀናጅቶ የመጠቀም፣ ሥራንና ኃላፊነትን በውጤታማነት የማከናወን እና   የታቀደውን ግብ የማሳካት አቅም ሆኖ ይህንኑ ለማስፈጸም በተቋሙ ሊመዘን እና እውቅና  ሊሰጠው የሚችል ነው፡፡
11. “አስፈጻሚ አካል” ማለት በየደረጃው ማለትም በከፍተኛ፣ በመካከለኛ እና ዝቅተኛ ደረጃ የመንግስት መስረያ ቤትን  የሚመራ አካል ነው፡፡
12.  “ዕውቀት” ማለት ከትምህርት፣ ከሥልጠና እና ከተሞክሮ የሚገኝ እና ስለ አንድ ነገር  

ያለን የተደራጀ መረጃ፣ የማስታወስ፣ የመረዳት፣ የመተግበር፣ የመተንተን፣ የመገምገም  እና የመፍጠር አእምሯዊ ብስለት ሆኖ በሀገር አቀፍ የትምህርት ብቃት ማዕቀፍ መሠረት ዕውቅና የተሰጠው ነው።
13.  “ክህሎት” ማለት አንድ ሠራተኛ በተፈጥሮውም ሆነ በትምህርትና በሥልጠና 
እና/ወይም በልምድ ያገኘውን ዕውቀት እንዲያከናውን የተሰጠውን ተግባር በፍጥነት፣ በተከታታይነትና በጥራት የማከናወን ችሎታ ነው።
14. “ባህሪይ” ማለት አንድ ሠራተኛ ሥራውን ሲያከናውን ለተገልጋይ ወይም ለዜጋ፣  ለአካባቢ ክስተቶች ወይም ለአሠራሮች የሚኖረው አዎንታዊ ወይም አሉታዊ ምላሽ የመስጠትና አስተሳሰቡን በተግባር ማሳየት የሚችልበት ሆኖ ይህንኑ ለማስፈጸም በተደራጀ ተቋም በወጡ መስፈርቶች መመዘን የሚችል ነው፡፡
15. “የብቃት ማዕቀፍ” ማለት በየደረጃው የተለዩ ሥራዎችን በውጤታማነት ለመፈጸም የሚያስችሉ የቴክኒካል ወይም የባህሪያዊ ብቃት ይዘቶችን፣ የብቃት መግለጫዎችን፣ የብቃት አመላካቾችን እና ለመለካት የሚያስችሉ የምዘና ሥልቶችንና ዘዴዎችን አካቶ የያዘ ሰነድ ነው፡፡ 
16. “የቴክኒካል ብቃት” ማለት በአዋጁ አንቀጽ 2 (9) የተገለጸው እንደተጠበቀ ሆኖ ሰራተኞች በተመደቡበት የሥራ መስክ የሚሰጣቸውን ተግባር እና ኃላፊነት በላቀ ውጤታማነት ለመፈፀም የሚያስፈልጉ የዕውቀት፣ የክህሎት እና ከሥራው ጋር በቀጥታ አግባብነት ያለው  ችሎታን የሚገልጽ ነው።
17. “የባህሪያዊ ብቃት” ማለት ሠራተኞች የሥራቸውን ጥራት፣ ቅልጥፍና እና ውጤታማነት በማሳደግ የተቋማቸውን ተልዕኮ በላቀ ደረጃ ለማሳካት ሁሉም ሠራተኞች ሊያሟሏቸው የሚገቡ እና ለውጤታማ የሥራ አፈጻጸም አጋዥ ከሆነ የሥነ-ልቦና መገለጫ ጋር የሚያያዝ ነው፡፡
18.“ጥቅል የብቃት ምድብ” ማለት ከተቀረጹት የብቃት ይዘቶች መካከል የሚቀራረቡትን እና ለአንድ ጥቅል መስፈርት በድምሩ አዎንታዊ አስተዋጽኦ የሚያደርጉ የሥራ፣ የሰው  እና የውጤት ጉዳዮችን የያዘ ነው፡፡
19. “የብቃት ደረጃ” ማለት የሥራዎች ውስብስብነት፣ ጥልቀት እና በጥረት ተደራሽነት ከዝቅተኛው ወደ ከፍተኛው ደረጃ እያደገ ሲሄድ በቦታው የሚመደብ ሠራተኛ እንዲያሟላ  የሚጠበቀውን የቴክኒካል እና የባህሪያዊ ብቃትን ጨምሮ የያዘነው፡፡
20. “የብቃት አመላካቾች” ማለት የተለየውን ብቃት ለመላበስ በሠራተኞች ዘንድ ሊታዩ 

እና ሊለኩ የሚችሉ የቴክኒካል እና ባህሪያዊ የብቃት መገለጫዎች ናቸው፡፡
    21. “የመመዘኛ መሳሪያ“ ማለት በቴክኒካልና ባህሪያዊ ብቃት የተመለከቱትን የብቃት አሀዶች መሠረት በማድረግ እና የሥራ መደቦችን ይዘትና ባህሪይ ከግምት ውስጥ  በማስገባት የተመዛኞችን የመፈጸም እና የማስፈጸም ብቃት ደረጃ ለመለካት በተመረጡ  እና ብቃታቸው በተረጋገጠ ባለሙያዎች የሚዘጋጅ መሣሪያ ነው፡፡
22.“የብቃት ምዘና ዘዴ” ማለት የሠራተኞችን ብቃት ለመመዘን እና ለማረጋገጥ አገልግሎት ላይ የሚውሉ የተለያዩ ዘዴዎች ናቸው፡፡   
23. “የብቃት ክፍተት” ማለት ሥራው በሚጠይቀው የቴክኒካል እና የባህሪያዊ ብቃቶች 
 እና ሠራተኛው ባለው ብቃት መካከል የሚታይ የመፈጸም አቅም ማነስ ነው
24.“የብቃት ክፍተት ሙሌት” ማለት በብቃት ክፍተት የዳሰሳ ጥናት፣ በአፈጻጸም ምዘና ውጤት ማነስ ወይም በሠራተኞች የብቃት ምዘና ወቅት የተለዩ የብቃት ክፍተቶችን ለመሙላት ብቃታቸው በተረጋገጠ አሰልጣኞች አማካኝነት የሚደረግ የአቅም ግንባታ ሂደት ነው፡፡
25. “የብቃት ምዘና“ ማለት በአዋጁ አንቀጽ 2 (11) የተገለጸው እንደተጠበቀ ሆኖ ሰራተኞች በተመደቡበት የሥራ መደብ ላይ የተዘረዘሩ ተግባራትን ለመፈጸም የሚያስችሉ ቴክኒካል እና ባህሪያዊ ብቃት ማሟላቱን የተለያዩ ስልቶችን በመጠቀም ለክቶ ማረጋገጫ ለመስጠት የሚያገለግል ነው፡፡  
26. “የብቃት ማረጋገጫ የምስክር ወረቀት” ማለት የመንግሥት ሠራተኛ ሥራው የሚፈልገውን ቴክኒካልና ባህሪያዊ ብቃት ያለው ስለመሆኑ ለብቃት ምዘና በተዘጋጁ መመዘኛ መሣሪያዎች ተመዝኖ የተወሰነውን መነሻ ውጤት ያመጣ መሆኑ ሲረጋገጥ በተቋሙ ለነባር ሠራተኛ ለአምስት ዓመት ብቻ እንዲሁም ለአዲስ የዝግጁነት ሰልጣኝ ለሦስት ዓመት ብቻ እንዲያገለግል የሚሰጥ እና ወቅቱን ጠብቆ መታደስ ያለበት ማስረጃ ነው።
27. “ዕውቅና” ማለት ሌሎች ተቋማት የብቃት ምዘና እንዲያከናውኑ በተቋሙ የሚሰጥ 
  ፍቃድ ማለት ነው፤
28. “የዝግጁነት ሰልጣኝ” ማለት ለብቃት ምዘና የሚቀርቡ አዲስ ዕጩ ተቀጣሪ ማለት ነው፡፡
29. “መንግስት ሰራተኛ” ማለት በክልሉ መንግስት መስረያ ቤት ውሰጥ በቋሚነት ተቀጥሮ የሚሰራ ሰው ማለት፡፡
30. “የመንግስት መስረያ ቤት” ማለት ራሱን ችሎ በአዋጅ ወይም በደንብ የተቋቋመ እና ከመንግስት በሚመደብ መደበኛ በጀት የሚተዳደር የመንግስተ መስረያ ቤት ማለት ነው፡
31.“የቅሬታ አፈታት” ማለት ተቋሙ በሚሰጣቸው ማናቸውም አገልግሎቶች ከተገልጋዮች ለሚነሱ ቅሬታ እና አቤቱታዎች ምላሽ መስጠት ማለት ነው፡፡
32. “አገልግሎቶች” ማለት በተቋሙ የሚሰጡ የስልጠና የምክር፡ የምርምር ፡የብቃት ምዘና፡ የስልጠና ማስተባበር እና የፍቃድ አሰጣጥ  አገልግሎቶች ማለት ነው፡፡
33. በዚህ ደንብ ውስጥ ለወንድ ጾታ የተደነገገው የሴትንም ጾታ ያካትታል፡፡
አንቀጽ 3

የተፈፃሚነት ወሰን

ይህ ደንብ በክልሉ በሁሉም እርከኖች ባሉት የመንግስት መስርያ ቤቶች በሚገኙ ፈጻሚ እና አስፈጻሚ አካላት ላይ ተፈጻሚነት ይኖረዋል፡፡
ክፍል ሁለት
የተቋሙ መቋቋም፣ አደረጃጀት፣ ሥልጣንና ተግባር
አንቀጽ 4

መቋቋም

የቤኒሻንጉል ጉሙዝ ክልል መንግስት ብቃት እና ሥራ አመራር ተቋም እየተባለ የሚጠራ ራሱን የቻለ የክልሉ መንግሥት መሥሪያ ቤት ሆኖ  በአዋጅ 208/17 አንቀጽ 17 (1) መሰረት የተቋቋመው ተቋም በዚህ ደንብ ዕውቅና ተሰጥቶታል፡፡

አንቀጽ 5

ተጠሪነት

የቤኒሻንጉል ጉሙዝ ክልል መንግስት ብቃት እና ስራ አመራር ተቋም ተጠሪነት ለክልሉ ሲቪል ሰርቪስ ቢሮ ይሆናል፡፡

አንቀጽ 6

ዓላማ

1. በክልሉ ውስጥ የሚገኙትን የመንግስት መስሪያ ቤቶች አስፈጻሚ አካል እና ሠራተኛን በስልጠና፤ በምርምር እና በምክር አገልግሎት በመደገፍ የአመራር እና የሠራተኛ የመፈጸም እና የማስፈጸም ብቃት ማጎልበት፤ 
2. ወደ መንግስት መስሪያ ቤት የሚቀላቀሉ አዳዲስ ሠራተኞች ብቃታቸው ተረጋግጦ የሚቀጠሩበት፤ በስራ ላይ ያሉትም የብቃት ደረጃቸው በጥናት የሚለይበት እና ክፍተት ያለባቸው እንዲያሟሉ የሚደረግበት እንዲሁም ብቃታቸው የተረጋገጠላቸው ደግሞ በብቃታቸው መስራት የሚችሉበት ሥርዓት እውን ማድረግ፡፡
አንቀጽ 7
የተቋሙ የአገልግሎት ተደራሽነት
ተቋሙ ለስራው አስፈላጊ ሆኖ ሲገኝ ተዋረድ መስሪያ ቤቶች እንደ አስፈላጊነቱ በዞኖች፤ ከተማ አስተዳደሮች እና ወረዳዎች እንዲቋቋምለት የክልሉን መስተዳድር ምክር ቤት ሊያስፈቅድ ይችላል፡፡ ሲፈቀድለትም ተግባራዊ ያደርጋል፡፡
አንቀጽ 8

ተቋማዊ አደረጃጀት
ተቋሙ በዚህ ደንብ መሰረት ቦርድ፤ ዋና ዳይሬክተር፣ ምክትል ዋና ዳይሬክተር፣ ተልዕኮ ፈጻሚ እና እንደ አስፈላጊነቱ ሌሎች የሥራ ክፍሎች እና ሰራተኞች ይኖሩታል፡፡ 
አንቀጽ 9

የተቋሙ ሥልጣንና ተግባር
ተቋሙ የሚከተሉት ሥልጣንና ተግባራት ይኖሩታል፡-
1. በየደረጃው የሚገኙ የመንግስት መስሪያ ቤቶች የሥራ አመራር ብቃት እንዲጎለብት ሥልጠናዎች፤ ምርምሮች እና የምክር አገልግሎቶች ፍላጎት ያጠናል፤
2. በተጠና ፍላጎት ላይ ተመስርቶ ለአስፈጻሚ አካላት እና ለመንግስት ሰራተኞች ከብቃት እና ከስራ አመራር ጋር የተያያዙ የአጭር እና የመካከለኛ ጊዜ መደበኛ ሥልጠናዎችን ይሰጣል፣
3. በመንግስት መስሪያ ቤቶች፣ መንግስታዊ ባልሆኑ ድረጅቶች፣¸የግል አማካሪዎች፣ የግል ድርጅቶች እና ማኅበራት እንዲሁም በግለሰቦች ፍላጎት መሰረት የሚቀርቡ ተቋም ተኮር ስልጠናዎችን ይሰጣል፡፡
4. በተቋሙ የሚሰጡ የሥልጠና፤ የምርምር አና የምክር አገልግሎቶች ምን ያህል ተጨባጭ ለውጥ ሊያመጡ እንደቻሉ ለማወቅ የሚያስችል ጥናት በየጊዜው ያካሂዳል፤
5. በተቋሙ ለሚሰጡ ስልጠዎች፣ ለምክር አገልግሎቶች እና ለምርምር ስራዎች የሚሆን ተገቢ ፖሊሲዎች፣ መመሪያዎች፣ መስፈርቶች የስልጠና መረሀ-ግብሮችን እና ይዘቶች ያዘጋጃል በቦርድ አጸድቆ ተግባራዊ ያደረጋል፡፡
6. በሀገሪቱ እንዲሁም በክልሉ የሚገኙ አቻ እና ተመሳሳይ ዓላማ ካላቸው እንዲሁም ለዓላማው መሳካት አጋዥ ከሆኑ የመንግስት መስሪያ ቤቶች እና ሌሎች ድርጅቶች ጋር በመደጋገፍ እና በመቀናጀት በትብብር ሊሠራ ይችላል፤
7. የሥልጠና እና የጥናት ፕሮጀክቶች በማዘጋጀት እንዲሁም የምክር አገልግሎቶችን በመስጠት ከተለያዩ ምንጮች ገቢ የሚያገኝበትን ሁኔታዎች ይፈጥራል፤ ገቢውንም ይሰበስባል፤
8. በክልሉ ውስጥ በሚገኙ መንግስታዊ እና መንግስታዊ ያልሆኑ ተቋማት የሚሰጡ ሥልጠናዎችን ያስተባብራል፤
9. የተቋሙን የአሠራርና የአተገባበር የሕግ ማዕቀፎችንና ማኑዋሎችን በማዘጋጀት
   በሚመለከተው የበላይ አካል አስጸድቆ ሥራ ላይ ያዉላል፣
10. የብቃት ምዘና መሣሪያ አዘጋጅ ባለሙያዎች የሚመረጡበትን መስፈርት ማዘጋጀትና በጥንቃቄ መምረጥ፣ ተገቢ ግንዛቤ እንዲያገኙ ያደርጋል ስራቸውንም ይቆጣጠራል፣ ይከታተላል፣ ይመዝናል እና እውቅና ይሰጣል፡፡
11. ብቃት ያለው ሠራተኛ ለመፍጠር የብቃት ምዘናን በተመለከተ የአጭር ጊዜ ሞጁላር፣ ቴክኒካል እና ባህሪያዊ ብቃት ስልጠና ይሰጣል፡፡
12. የብቃት መመዘኛ መሳሪያዎችን ያዘጋጃል፣ ያደራጃል፤ ተገቢነታቸው፣ ጥራታቸውና ምስጢራዊነታቸው የተጠበቀ መሆኑን ያረጋግጣል፣ የመረጃ ቋት በማደራጀት በምስጢር ይይዛል፡፡
13. ብቃታቸው የተረጋገጠ አማካሪዎችን እና መዛኞችን ያፈራል፤ ዕውቅናም ይሰጣል፣
14. በመንግስት መስሪያ ቤቶች፣ መንግስታዊ ካልሆኑ ድርጅቶች፣ በግል ድርጅቶች እና በግለሰቦች በሚቀርብለት የምዘና ጥያቄ መሠረት የብቃት ምዘና ያካሂዳል፡፡
15. የተመዛኞችን የምዘና ውጤት እና የብቃት ማረጋገጫ የምስክር ወረቀት እንዲሁም ሌሎች ተያያዥ መረጃዎችን ለጠያቂው አካል በወቅቱ ይሰጣል፡፡
16. የብቃት ምዘና አሰጣጥ፣ የምዘና ውጤት አያያዝ እና የብቃት ማረጋገጫ የምስክር ወረቀት አሰጣጥ ሥርዓት በዲጅታል ቴክኖሎጂ የተደገፈ እንዲሆን ያደርጋል፡፡
17. በተግባር የተሞከሩና ተገቢነታቸው እና አስተማማኝነታቸው የተረጋገጡ የብቃት መመዘኛ መሳሪያዎች እንዲስፋፉ ያደርጋል፡፡
18. ከምዝገባ እስከ ምስክር ወረቀት መስጠት ድረስ ያለውን አጠቃላይ የተመዛኞችን የግል መረጃዎችና የአስመዛኝ ተቋማት ልዩ ልዩ መረጃዎችን በዲጅታል ቴክኖሎጂ የተደገፈ ያደርጋል፣ እንዲሁም የብቃት ምዘና ወስደው ብቃታቸው የተረጋገጠ ተመዛኞችን መረጃ አደራጅቶ በመረጃ ቋት ይይዛል፡፡
19. በምስጢር መያዝ አለባቸው ተብለው ከተለዩ ጉዳዮች ውጪ የግልጽነትና የተጠያቂነት አሠራር ሥርዓት በመዘርጋት ይተገብራል፡፡ 
 20. ሀገር አቀፍ የብቃት ምዘናና ማረጋገጫ መስፈርቶችን እና አሰራሮችን ከሚመለከታቸው ባለድርሻ አካላት ጋር በመሆን የክልሉን  ተጨባጭ ሁኔታዎች በማጥናት እና ከክልሉ ነባራዊ ሁኔታ አንጻር በመቃኘት ሥራ ላይ እንዲውሉ አስፈላጊ ተግባራት ያከናውናል፡፡
21. የተቋሙን አሠራር ውጤታማ ለማድረግ የሚያስችሉ ጥናቶች፣ የልምድ ልውውጦች እና የአቅም ግንባታ ሥራዎችን ያከናዉናል፡፡
22. የብቃት ምዘና መሳሪያዎችንና ዘዴዎችን እንዲሁም የምዘና ቦታዎችን እና የስልጠና አገልግሎቶች ሲያደራጅ የአካል ጉዳተኛ ተመዛኞችን ልዩ ፍላጎቶች ማስተናገድ የሚያስችሉ የአሰራር ሥርዓቶችን በመዘርጋት ተግባራዊ ያደርጋል።
23 በአገልግሎቶች ላይ እና አገልግሎት አሰጣጥን በተመለከተ የሚቀርቡለትን ቅሬታ እና አቤቱታዎች ተቀብሎ ይፈታል፤ የሚቀርቡበትን እና የሚፈቱበትንም ሥርዓት ይዘረጋል፡፡
24 መንግስታዊ ያልሆኑ እና የግል ድርጅቶች እና ግለሰቦች በፈቃዳቸው ተቋሙ የሚሰጠውን የብቃት እና የሥራ አመራር ስልጠና፤ ምክር ምርምር እና ብቃት ምዘና አገልግሎቶችን ተገቢውን ክፍያ በማስከፈል ለመስጠት ይችላል፡፡
25. ለሚሰጣቸው ማናቸውም አገለግሎቶች ተመጣጣኝ ክፍያ ያስከፍላል፤ ዝርዝር አፈጻጸሙ በተቋሙ ቦርድ የሚወሰን ሆኖ የሰበሰበውን ገቢ ለሥልጠና፤ ለምርምር፡ ለምክር እና ለብቃት ምዘና አገልግሎቶች ማስፈጸሚያ ይጠቀማል፤ የንብረት ባለቤት ይሆናል፤ ውል ይዋዋላል፤ ይከሳል፤ ይከሰሳል፡፡ 
26. ዓላማውን ከግብ ለማድረስ የሚረዱ ሌሎች ተግባራትን ያከናውናል፡፡

የብቃት ምዘናና ማረጋገጫ ምስክር ወረቀት ስለመስጠት
1. ማንኛውም የዝግጁነት ሥልጠና የወሰደ ሰልጣኝ ብቃቱ ከተመዘነ በኋሀሀላ ዝቅተኛ የብቃት ምዘና ማለፊያ ውጤት ካስመዘገበ ተቋሙ የብቃት ማረጋገጫ ምስክር ወረቀት ይሰጠዋል፡፡

2.  ነባር ሠራተኛ ወይም የዝግጁነት ሠልጣኝ በመንግሥት መሥሪያ ቤት ለመቀጠር በተቋሙ የሚሰጠውን የቴክኒካል እና የባህሪያዊ ብቃት ምዘና ዝቅተኛ የማለፊያ ውጤት ማግኘት አለበት፡፡
3. ነባር ሠራተኛ ወይም የዝግጁነት ሠልጣኝ በዚህ አንቀጽ ንዑስ አንቀጽ 1 መሠረት ተመዝኖ የብቃት ማረጋገጫ ምስክር ወረቀት የሌለው ከሆነ በመንግሥት መሥሪያ ቤት ለመቀጠር አይችልም፡፡
4.  የመንግሥት ሠራተኛ ቴክኒካልና ባህሪያዊ ብቃት ያለው ስለመሆኑ ለብቃት ምዘና በተዘጋጁ መመዘኛ መሣሪያዎች ተመዝኖ የተወሰነውን መነሻ ውጤት ያመጣ መሆኑ ሲረጋገጥ ለተመዘነበት የስራ መደብ እና ደረጃ ብቻ የሚያገለግል የብቃት ማረጋገጫ የምስክር ወረቀት ለአምስት ዓመት በተቋሙ ይሰጠዋል፡፡
5. ቴክኒካል እና የባህሪይ ብቃት ምዘና ዝቅተኛ ማለፊያ ውጤት ያገኘ የዝግጁነት ሠልጣኝ በሚኖሩት ክፍት የሥራ መደቦች ላይ የብቃት ማረጋገጫ ምስክር ወረቀት  ካገኘበት ቀን ጀምሮ እስከ ሦስት ዓመት ድረስ ባለው ጊዜ ውስጥ በተመዘነበት የስራ መደብ እና ደረጃ ብቻ ሊቀጠር ይችላል።

6.  ነባር ሠራተኛ ወይም የዝግጁነት ሠልጣኝ በአገር አቀፍ ደረጃ የተዘጋጀውን የብቃት ምዘናና ማረጋገጫ መመዘኛና መለኪያ ተከትሎ በሌላ ክልል እና ከተማ አስተዳደር የተሰጠ ምስክር ወረቀት በዚህ ክፍል ለተደነገጉት የሠራተኞች ብቃት ምዘናና ማረጋገጫ ተግባራት እና አፈጻጸም ተቀባይነት አለው።

7. የነባር ሠራተኛ እና የዝግጁነት ሠልጣኝ የብቃት ምዘናና ማረጋገጫ ሥርዓት አፈፃፀም መመሪያ ተቋሙ ማውጣት አለበት፡፡

የዋና ዳይሬክተሩ ሥልጣንና ተግባር
ዋና ዳይሬክተሩ በርዕሰ መስተዳደሩ የሚሾም ይሆናል፤ ተጠሪነቱም ለቦርዱ እና ለሲቪል ሰርቪስ ቢሮ  ሆኖ፡-
1. በዚህ ደንብ አንቀጽ 9 ስር ለተቋሙ የተሰጡትን ሥልጣን እና ተግባራት በዋና አስፈጻሚነት በስራ ላይ ያውላል፡፡ 
2. በዚህ አንቀጽ ንዑስ አንቀጽ 1 ስር የተደነገገው ጠቅላላ አነጋገር እንደተጠበቀ ሆኖ ዋና ዳይሬክተሩ የሚከተሉት ዝርዝር ሥልጣን እና ተግባር ይኖሩታል፡-
ሀ.የተቋሙን ሥራዎች ስትራተጂክ ሆኖ በበላይነት ይመራል፣ ያስተደድራል፣ ይቆጣጠራል፤
ለ.በክልሉ ሲቪል ሰርቪስ ሕግ መሰረት የተቋሙን ሠራተኞች እንዲቀጠሩ ያደርጋል፣    ያስተዳድራል፣ ያሰናብታል፤

ሐ.የተቋሙን የአጭር፣ የመካከለኛ እና የረጅም ጊዜ ዕቅድ፤ ዓመታዊ የሥራ ፕሮግራም እና በጀት ረቂቅ አዘጋጅቶ ለቦርዱ ያቀርባል፤ ሲፈቀድለትም በሥራ ላይ ያውላል፤

መ.ለተቋሙ በተፈቀደለት የሥራ ፕሮግራም እና በጀት መሰረት ገንዘብ ወጪ እንዲሆን ያደርጋል፤ በስራ ላይ መዋሉንም ይቆጣጠራል፤

ሠ. ከሦስተኛ ወገኖች ጋር በሚደረግ ግንኙነት ሁሉ ተቋሙን ይወክላል፤
ረ. የተቋሙን የሩብ ዓመት፣ ዓመታዊ እና የስትራቴጂክ ዘመን የሥራ አፈጻጸም እና የሒሳብ ሪፖርት አዘጋጅቶ ለቦርዱ እና ሲቪል ሰርቪስ ቢሮ ያቀርባል፤

ሰ. የተቋሙን የአገልግሎት ክፍያ መጠን እንዲጠና ያደርጋል፤
ሸ. ተቋሙ የሚሰጣቸውን የብቃት ማረጋገጫዎች ተገቢውን ሂደት እና አሰራር ተከትለው ስለመሰጠታቸው የሚከተታተል አካል ያደራጃል፤ ዝርዝሩ በመመሪያ ይወሰናል፡፡
ቀ. በቦርዱ እና በሲቪል ሰርቪስ ቢሮ የሚሰጡትን ሌሎች ሕጋዊ ተግባራትን ያከናውናል፤

የምክትል ዋና ዳይሬክተሩ ሥልጣንና ተግባር
ምክትል ዋና ዳይሬክተሩ በርዕሰ መስተዳደሩ የሚሾም ይሆናል፤ ተጠሪነቱም ለዋና ዳይሬክተሩ ሆኖ፡-

1. ዋናው ዳይሬክተር በሌለበት ወይም ሥራውን ለማከናወን በማይችልበት ጊዜ እና 

ሁኔታ እርሱን ተክቶ ይሰራል፤

2. በዋና ዳይሬክተሩ ተለይተው የሚሰጡት ተግባራትን ያከናውናል፤

የቦርድ አባላት

የተቋሙ ቦርድ የሚከተሉት አባላት ይኖሩታል፡-

1. የክልሉ ሲቪል ሰርቪስ ቢሮ ኃላፊ............................ሰብሳቢ

2. የክልሉ ፋይናንስ ቢሮ ኃላፊ ...................................ም/ሰብሳቢ

3. የርዕሰ መስተዳደሩ የሕዝብ ግንኙነት አማካሪ............አባል
4. የተቋሙ ዋና ዳይሬክተር..........................................አባል እና ጸሐፊ
5. የትምህርት ቢሮ ኃላፊ..............................................አባል

6. የሴቶች እና ማህበራዊ ጉዳይ ቢሮ ኃላፊ...................አባል
7. የአሶሳ ዩኒቨርሲቲ ፕሬዝደንት...................................አባል

የቦርድ አባላት ሥልጣንና ተግባር
ቦርዱ በዚህ ደንብ መሰረት ተጠሪነቱ ለርዕሰ መስተዳድሩ ሆኖ የሚከተሉት ሥልጣን እና ተግባራት ይኖሩታል፡-

1. የተቋሙ የአጭር፤ የመካከለኛ እና የረጅም ጊዜ ዕቅድ ዓመታዊ የሥራ ፕሮግራም እና የማስፈጸሚያ በጀት ረቂቅ መርምሮ ውሳኔ ይሰጣል፤ አፈጻጸሙን ይከታተላል፤

2. ክልል አቀፍ እና ሀገራዊ ፖሊሲዎችን እና ስትራቴጂዎችን መሠረት በማድረግ የተቋሙን ሥራዎች አስመልክቶ በዋና ዳይሬክተሩ ተዘጋጅቶ የሚቀርቡለትን ረቂቅ የሥልጠና፤ የምርምር፤ የምክር አገልግሎት እና የብቃት ምዘና አፈጻጸም ፖሊሲዎችን፤ የማስፈጸሚያ ስትራቴጂዎችን፤ መመሪያዎችን፣ የስልጠና መርሃ-ግብሮችን እና የአሠራር ማኑዋሎችን መርምሮ ያጸድቃል፤ 

3. የተቋሙን ሠራተኞች የጥቅማጥቅም መመሪያ በዋና ዳይሬክተሩ ተዘጋጅቶ ሲቀርብለት መርምሮ ለክልሉ መስተዳድር ምክር ቤት አቅርቦ አንዲጸድቅ ያደርጋል፡፡
4. የተቋሙን የአገለግሎት ክፍያ መጠን በጥናት ላይ ተመስርቶ ይወስናል፤

5. የተቋሙን የሩብ ዓመት እና ስትራቴጂክ ዘመን አፈጻጸም እና የሒሳብ ረፖርት ይገመግማል፤ አቅጣጫዎችን ያስቀምጣል፤

6. የተቋሙ ሀብት እና ንብረት በአግባቡ መያዙን እና ሥራ ላይ መዋሉን ያረጋግጣል፤
7. ለተቋሙ ሁለንተናዊ እድገት ይሰራል፡
8. ዋና ዳይሬክተሩ የሚያቀርባቸውን ሌሎች አጀንዳዎች መርምሮ ውሳኔ ይሰጣል፤
9. የቦርዱን የአሠራር ሥርዓት መመሪያ ያጸድቃል፡፡
10.  የቦርዱን አባላት ጥቅማጥቅም መመሪያ በዋና ዳይሬክተሩ ተዘጋጅቶ ሲቀርብለት መርምሮ ያጸድቃል፡፡

የቦርድ አባላት ተጠያቂነት

1. የቦርድ አባላት በዚህ ደንብ መሰረት የተሰጣቸውን ተግባር በጥንቃቄ መፈጸም አለባቸው፡፡

2. አባላቱ ተግባራቸውን በአግባቡ ባለመፈጸማቸው ምክንያት ለሚደርሰው ጉዳት በአንድነት እና በነጠላ ተጠያቂ ይሆናሉ፡፡
3. በዚህ አንቀጽ ንዑስ አንቀጽ 2 የተገለጸው ቢኖርም የቦርዱ ውሳኔ በሚሰጥበት ጊዜ በውሳኔው ያልተስማማ የቦርድ አባል የሚሰጠው የልዩነት ሐሳብ በቃለ-ጉባዔው ተካትቶ ይመዘገባል፤ በውሳኔ የተለየው የቦርድ አባል የአብላጫው ድምጽ ውሳኔ ለሚያስከትለው ጉዳት ተጠያቂ አይሆንም፡፡
አንቀጽ 16
ስለ ቦርዱ የስብሰባ ጊዜ እና የውሳኔ አሰጣጥ ሥነ-ሥርዓት

1. ቦርዱ በሦስት ወር አንድ ጊዜ መደበኛ ስብሰባ ያደርጋል፤ ሆኖም አስፈላጊ ሆኖ 

ሲያገኘው በማናቸውም ጊዜ አስቸኳይ ስብሰባ ሊያደርግ ይችላል፤

2. ከቦርዱ አባላት መካከል ከግማሽ በላይ የሚሆኑት በስብሰባ ላይ ከተገኙ ምልዓተ 

ጉባኤ ይሆናል፤

3. የቦርዱ ውሳኔ በአብላጫ ድምጽ ያልፋል፤ ሆኖም ድምጹ እኩል ለእኩል ከተከፈለ ሰባሳቢው ያለበት ወገን የቦርዱ ውሳኔ ሆኖ ያልፋል፤

ክፍል ሶስት

ልዩ ልዩ ድንጋጌዎች

አንቀጽ 17

የበጀት ምንጮች
የተቋሙ የበጀት ምንጭ፡- 

1. ከክልሉ መንግስት የሚመደብ፣
2. ከሌሎች ምንጮች የሚገኝ ይሆናል፡፡
አንቀጽ 18

የሒሳብ መዛግብት

1. ተቋሙ የተሟሉ እና ትክክለኛ የሆኑ የሒሳብ መዛግብትን ይይዛል፡፡
2. የተቋሙን የሒሳብ መዛግብት እና ገንዘብም ሆነ ንብረት ነክ ሰነዶች በክልሉ ዋና ኦዲተር መስሪያ ቤት በየዓመቱ ይመረመራሉ፡፡
አንቀጽ 19

መመሪያ የማውጣት ስልጣን
ተቋሙ ለዚህ ደንብ ሙሉ ተፈጻሚነት የሚያስፈልግ ዝርዝር መመሪያ ሊያወጣ ይችላል፤
አንቀጽ 20
ተፈጻሚነት ስለማይኖራቸው ሕጎች

ሀ. የቤኒሻንጉል ጉሙዝ ክልል መንግስት የስራ አመራር ተቋም ለማቋቋም የወጣው አዋጅ     

ቁጥር 89/2002 ዓ.ም በአዋጅ ቁጥር 208/2017 አንቀጽ 147 ንዑስ አንቀጽ 3 የተሻረ በመሆኑ ተፈጻሚነት አይኖረውም፡፡

ለ. ከዚህ ደንብ ጋር የሚቃረን ማናቸውም መመሪያ ወይም አሠራር በዚህ ደንብ በተሸፈኑ ጉዳዮች ላይ ተፈፃሚነት የለውም፡፡

አንቀጽ 21

ደንቡ የሚጸናበት ጊዜ
ይህ ደንብ በክልሉ መስተዳድር ምክር ቤት ከፀደቀበት ........ ቀን/2017 ዓ.ም ጀምሮ የጸና ይሆናል፡፡
አሶሳ

ነሐሴ...................... ቀን/2017 ዓ.ም

አሻድሊ ሀሰን አልአጀብ
የቤኒሻንጉል ጉሙዝ ክልል መንግስት

ርዕሰ መስተዳድር
በቤኒሻንጉል ጉሙዝ ክልል መንግስት መስተዳድር  ምክር ቤት


ጠባቂነት የወጣ ደንብ








ደንብ ቁጥር ------------ 


አሶሳ ---------- /2017 ዓ.ም

